TRUE ประกาศชัดไม่เอาคลื่น 1,800MHz จับตา ADVANC ตามรอย! ส่อทำประมูลล่ม
TRUE ประกาศชัดไม่เอาคลื่น 1,800MHz จับตา ADVANC ตามรอย! ส่อทำประมูลล่ม
7 มิ.ย. 2561

สืบเนื่องจากเมื่อวันที่ 5 มิ.ย.2561 บริษัท ทรูมูฟ เอช ยูนิเวอร์แซล คอมมูนิเคชั่น หรือทรูมูฟ จากกลุ่มบริษัท ทรูคอร์ปอเรชั่น จำกัด (มหาชน) หรือ TRUE, บริษัท แอดวานซ์ ไวร์เลส เน็ทเวิร์ค จำกัด (AWN) ซึ่งเป็นบริษัทย่อยบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC จากกลุ่มบริษัท อินทัช จำกัด (มหาชน) หรือ INTUCH, บริษัท ดีแทค ไตรเน็ต  และบริษัท ดีแทค บรอดแบนด์ ทั้งสองบริษัทอยู่ในกลุ่มบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ได้มารับเอกสารในการประมูลคลื่นความถี่สำหรับกิจการโทรคมนาคม ย่าน 1800 เมกะเฮิรตซ์ (MHz)
ทั้งนี้ กำหนดยื่นคำขอรับใบอนุญาตได้ถึงวันที่ 15 มิ.ย.61 จากนั้นจะเป็นขั้นตอนการพิจารณาคุณสมบัติขั้นแรก ระหว่างวันที่ 16 มิ.ย. -31 ก.ค.61 หลังจากนั้นจะประกาศรายชื่อผู้ผ่านคุณสมบัติเป็นผู้เข้าร่วมประมูลภายในวันที่ 2 ก.ค. 61 หลังจากนั้นจะเป็นขั้นตอนการเตรียมความพร้อมผู้เข้าร่วมประมูลซึ่งจะใช้เวลา 3 วัน
ล่าสุด วันนี้ (7 มิ.ย.) TRUE ได้แจ้งผ่านตลาดหลักทรัพย์แห่งประเทศไทย (ตลท.) ว่า คณะผู้บริหารได้พิจารณาแล้วมีความเห็นว่า บริษัทฯ ไม่ควรเข้าร่วมการประมูลใบอนุญาตให้ใช้คลื่นความถี่สำหรับกิจการโทรคมนาคม ย่าน 1,800 MHz ที่จะจัดโดยคณะกรรมการการกิจการกระจายเสียงกิจการโทรทัศน์และกิจการโทรคมนาคมแห่งชาติในเดือนส.ค.2561
 
อนึ่ง คลื่นความถี่ที่จะนำมาประมูลทั้งหมดมีจำนวน 45 MHz แบ่งออกเป็น 3 ชุด ชุดละ 15 MHz ต่อ 1 ใบอนุญาต มีการจำกัดเพดานการถือครองคลื่นที่ร้อยละ 40 ของขนาดคลื่นความถี่ที่นำมาประมูล
ทั้งนี้กำหนดให้ราคาเริ่มต้นของการประมูลไว้ที่ 37,457 ล้านบาท และกำหนดหลักประกันการประมูล เท่ากับ 1,873 ล้านบาท ซึ่งเป็นราคาสุดท้ายจากการประมูลคลื่นความถี่ย่าน 1,800 MHz ในครั้งก่อน
โดยใช้สูตร N-1 คือถ้ามีผู้เข้าร่วมการประมูล 4 ราย จะประมูล 3 ใบอนุญาต มีผู้เข้าร่วมการประมูล 3 ราย จะประมูล 2 ใบอนุญาต ระยะเวลาการอนุญาต 15 ปี ราคาที่เพิ่มต่อการเคาะในแต่ละครั้ง 75 ล้านบาท กรณีที่จะมีการทิ้งการประมูลร่างประกาศฉบับนี้ได้ปรับให้มีความเข้มขึ้นโดยหากมีการทิ้งใบอนุญาตสำนักงาน กสทช. จะยึดหลักประกันการประมูล 1,873 ล้านบาท และการคิดค่าปรับอีก 5,619 ล้านบาท เป็นมูลค่ารวมทั้งสิ้น 7,492 ล้านบาท
ดังนั้น จึงเป็นที่น่าจับตาว่า ADVANC จะเข้าร่วมการประมูลในครั้งนี้หรือไม่ หลังจาก TRUE ออกมาประกาศชัดเจนว่าจะไม่เข้าร่วมการประมูลคลื่น 1800 MHz โดยหาก ADVANC ออกมาประกาศว่าจะไม่เข้าร่วมในการประมูลครั้งนี้เช่นเดียวกับ TRUE จะส่งผลให้การประมูลถูกยกเลิก เนื่องจากการใช้กฎ N-1 ของกสทช.
อย่างไรก็ตาม จากการที่กสทช.ได้จัดเวทีให้ข้อมูลกับนักลงทุนด้านโทรคมนาคมเพื่อทำความเข้าใจและให้ข้อมูลเกี่ยวกับแผนการใช้คลื่นความถี่ของประเทศ จึงอาจมีผู้ประกอบการรายอื่นสนใจยื่นซองเข้าร่วมการประมูลคลื่น 1800 MHz ก็จะทำให้การประมูลดังกล่าวดำเนินการต่อไปได้